**MI AZ A CIPŐSDOBOZ AKCIÓ?**

Magyarország egyik legnagyobb segélyszervezete, a Baptista Szeretetszolgálat – mint 2004 óta minden évben – idén is meghirdette a **„Tízezer gyermek karácsonyát”,** közismertebb nevén „**Cipősdoboz Akcióját”**. A mára már széleskörű támogatással futó program révén a színes csomagolópapírba öltöztetett cipősdobozok nem csak több tízezer nehéz sorsú gyermek karácsonyi örömét, hanem a szeretet és együttérzés jelképét is jelentik hazánkban, ahogy szerte a világon is.

**A „TÍZEZER GYERMEK KARÁCSONYA” ELNEVEZÉSŰ AKCIÓ TÖRTÉNETE**

A „Tízezer gyermek karácsonya” elnevezésű program az „Operation Christmas Child” néven futó nemzetközi mozgalom ötlete alapján született. E mozgalom alapgondolata szerint gyermekek vagy egész családok készítenek ajándékot rászoruló gyermekeknek. 2004-ben mintegy 6 millió csomagot osztottak szét a világ 95 országában.

Magyarország 2004 előtt az USA-ban és Angliában gyűjtött cipősdobozok egyik célországa volt, a külföldről érkező dobozokat a Baptista Szeretetszolgálat osztotta itthon a rászorulóknak. Kevesen tudják, hogy jó néhány évvel ezelőtt az Amerikai Egyesült Államok akkori elnöke, Bill Clinton és felesége futárral küldték el Magyarországra személyes cipősdoboz ajándékaikat! Ezzel jó és követendő példát mutattak mindannyiunknak arról, hogy a szeretet országhatárok, nemzetek, nézetek fölött álló erő.

A **Baptista Szeretetszolgálat idén már tizenharmadik alkalommal gyűjti Magyarországon a karácsonyi cipősdobozokat**, és másodszor hirdeti meg az akciót nyomonkövetési lehetőséggel. A kezdeményezéshez évente egyre nagyobb számban csatlakoznak. Amíg a kezdeti években közel százezer cipősdoboz gyűlt össze, 2009-ben már több mint 20 ezer, addig **tavaly már több mint 40 ezer hazai gyűjtésű doboz** jutott el hazai és erdélyi rászoruló gyermekekhez**.**

**A KEDVEZMÉNYEZETTEK:**

1. Vidéki városokban élő rászoruló gyermekek, akiknek a nagycsaládosok szervezetein keresztül, nevelőotthonokban osztják szét a dobozokat a szeretetszolgálat munkatársai és önkéntesei.

2. Parajd (Erdély): Böjte Csaba árvái részére idén is több ezer cipősdoboz indul útnak.

3. Mélyszegénységben élő roma családok gyermekei a roma kisebbségi önkormányzatok közvetítésével.

**A 2016. ÉVI CIPŐSDOBOZ KAMPÁNY KIEMELKEDŐ ESEMÉNYEI**

**December 1. 14 óra:** Kampánynyitó sajtótájékoztató az akció támogatóival, a szeretetszolgálat vezetőivel és a partnerek képviselőivel a Deák téren, a Cipősdoboz Várnál.

**December 15. 14 óra** Tiszaszalka, cipősdoboz átadó ünnepség.

**December 17. 11 óra:** Ünnepélyesen átadjuk a cipősdoboz ajándékokat Erdélyben, a parajdi sóbányában.

**December 19. 14 óra**: cipősdoboz átadó ünnepség a budapesti Árkádia Hotelben.

A Baptista Szeretetszolgálat **2016-ban december 1. és december 18-a között** mintegy **200 gyűjtőponton** várja a cipősdoboz ajándékokat. A gyűjtőpontok listája megtalálható a [www.cipősdoboz.hu](http://www.cipősdoboz.hu) oldalon – Hol adhatom le a cipősdoboz ajándékomat? menüpont alatt.

Infók: [www.ciposdoboz.hu](http://www.ciposdoboz.hu)

További információk: www.ciposdoboz@baptistasegely.hu